**J E G Y Z Ő K Ö N Y V**

A Zalaboldogfai Helyi Választási Bizottság alakuló üléséről

**Készült:** 2019. augusztus 30-án, Zalaboldogfa Község Önkormányzatának Hivatalos Helyiségében (Zalaboldogfa, Kossuth u. 9.), 18.00 órakor

**Jelen vannak:** Takácsné dr. Simán Zsuzsanna Jegyző, HVI vezetője

 Dr. Tóth-Árvai Viktória kirendeltség-vezető

 Luter Péter polgármester

 Választási Bizottsági tagok a jelenléti ív szerint.

**Luter Péter polgármester:** Köszöntötte a jelenlévőket. Tájékoztatta a jelenlévőket, hogy az önkormányzati képviselők és polgármesterek valamint a nemzetiségi önkormányzati képviselők választásának lebonyolítása érdekében a képviselőtestület az augusztus 4-i ülésén **Orosháziné Szabó Esztert,** **Vas Jenőnét, Hajgató Lászlónét, Répásiné Domján Gabriellát,** **Paksa Edinát** a választási bizottság tagjának, **Némethné Tóth Zitát, Kovács Frigyest,** póttagjának megválasztotta.

Átadja a szót Takácsné dr. Simán Zsuzsannának, a Helyi Választási Iroda Vezetőjének, hogy tájékoztassa a Választási Bizottságot az aktuális tudnivalókról.

**Takácsné dr. Simán Zsuzsanna HVI vezetője**: Köszönti a megjelent HVB tagokat, és megállapítja, hogy a képviselőtestület által megválasztott választási bizottság tagjai és póttagjai valamennyien megjelentek. A választási eljárásról szóló 2013. évi XXXVI. törvény (továbbiakban **Ve**) 37. § (1) bek-e szerint a választási bizottság tagja és póttagja a megválasztását vagy bejelentését követő öt napon belül esküt vagy fogadalmat tesz. A (4) bekezdés szerint a helyi választási bizottság tagja és póttagja a polgármester előtt az egyes közjogi tisztségviselők esküjéről és fogadalmáról szóló törvény szerinti szöveggel tesz esküt vagy fogadalmat. Ennek azért van jelentősége, mert az eskütétel legfontosabb jogi hatása, hogy a HVB tag csak ezt követően gyakorolhatja jogait.

Erre tekintettel felkérem a Polgármester Urat, hogy a megválasztott tagoktól illetve póttagoktól az esküt vegye ki!

A HVB tagjai és póttagjai a polgármester előtt az esküt – fogadalmat – letették, az esküokmányt aláírták.

A Ve 33. § (3) bekezdése szerint a helyi választási bizottság választott tagjának megbízatása a következő általános választásra megválasztott választási bizottság alakuló üléséig tart. Azaz a régi választási bizottsági tagok megbízatása a mai nappal megszűnik, a most esküt tett tagoké a 2025-ös önkormányzati választásokig tart, amennyiben nem következik be más megszűnési ok.

A Ve 38. § (1) bekezdése értelmében a választási bizottság - tagjai megválasztását és eskü- vagy fogadalomtételét követően - alakuló ülést tart. Az alakuló ülést a választási bizottság mellett működő választási iroda vezetője hívja össze. A **39. §** szerint a választási bizottság az alakuló ülésén a választott tagok közül megválasztja elnökét és annak helyettesét. Az elnök és az elnökhelyettes személyére a bizottság tagjai tehetnek javaslatot. A választási bizottságot az elnök képviseli. Ha a választási bizottságnak nincs elnöke vagy az elnök a tevékenységében akadályozott, az elnök hatáskörét a helyettese gyakorolja.

Ha a szavazás napján a szavazatszámláló bizottságnak, illetve az egy szavazókörös településen a helyi választási bizottságnak sem az elnöke, sem az elnökhelyettese nincs jelen a szavazóhelyiségben, az elnök hatáskörét a választási bizottság tagjai közül a legidősebb választott tag mint korelnök gyakorolja.

**A helyi választási bizottság további egy-egy tagját a választókerületben jelöltet, illetve listát állító jelölő szervezetek, valamint a választókerületben induló független jelöltek bízzák meg.** Az említett jogszabályi rendelkezés értelmében szükséges a HVB elnök, valamint helyettesének megválasztása, illetve a korelnök nevesítése. Emellett szükséges a határozatban lévő név-, szám- vagy más elírás kijavításának és a HVB-hez benyújtott kifogás áttételének elnökre történő átruházása.

Ismertette a HVB elnök által ellátandó feladatokat, továbbá szükségesnek tartja a HVB üléseinek időpontját egyeztetni.

A választáshoz szükséges jogszabályok, a választási füzetek átadása a bizottsági tagok részére a későbbiekben történik, amikor azokat a Nemzeti Választási Irodától megkapjuk. Ez várhatóan szeptember eleje.

A mai napirendekre tehát a következő javaslatot teszem:

1. A HVB elnökének megválasztása
2. A HVB elnök-helyettesének megválasztása
3. A korelnök megnevezése
4. Felhatalmazás az elnök részére a határozatban lévő név-, szám- vagy más elírás kijavítására
5. A HVB-hez benyújtott kifogásnak az elbírálásra jogosult választási bizottsághoz történő áttétel hatáskörének átruházása
6. Egyéb tájékoztatások
7. Jelöltek nyilvántartásba vétele
8. **napirendi pont: A HVB elnökének megválasztása**

**Takácsné dr. Simán Zsuzsanna HVI vezetője**: Kérem a Tisztelt Bizottságot, hogy tegyen javaslatot az elnök személyére!

**Paksa Edina**: Mivel a régi választási bizottsági tagokat választotta újra a képviselőtestület, és az jól is működött eddig, javaslom, hogy maradjanak a régi beosztások is, ha egyetértetek vele: legyen az elnök továbbra is Orosháziné Szabó Eszter, helyettese pedig Vas Jenőné.

Más javaslat nem volt, ezért a HVI vezetője kérte a bizottságot, kézfeltartással szavazzanak a javaslatról.

A bizottság egyhangúlag elfogadta a javaslatot, és megválasztotta elnöknek Tuloki Lászlónét.

**Zalaboldogfa Helyi Választási Bizottsága 7 igen szavazattal a következő határozatot hozta:**

**1/2019.(VIII.30.) HVB határozat**

Zalaboldogfa Helyi Választási Bizottsága a választási eljárásról szóló 2013. évi XXXVI. tv. 39. § (1) bekezdése alapján a HVB elnökének 2019. augusztus 30-i hatállyal **Oroszháziné Szabó Esztert** választja meg.

1. **napirendi pont: A HVB elnök-helyettesének megválasztása**

**Takácsné dr. Simán Zsuzsanna HVI vezetője**: Kérem a Tisztelt Bizottságot, hogy tegyen javaslatot az elnök-helyettes személyére!

**Orosháziné Szabó Eszter** elnök: Javaslom, legyen az elnök helyettese továbbra is Vas Jenőné.

Más javaslat nem volt, ezért a HVI vezetője kérte a bizottságot, kézfeltartással szavazzanak a javaslatról.

A bizottság egyhangúlag elfogadta a javaslatot, és megválasztotta elnök helyettesnek Vas Jenőnét.

**Zalaboldogfa Helyi Választási Bizottsága 7 igen szavazattal a következő határozatot hozta:**

**2/2019.(VIII.30.) HVB határozat**

Zalaboldogfa Helyi Választási Bizottsága a választási eljárásról szóló 2013. évi XXXVI. tv. 39. § (1) bekezdése alapján a HVB elnök helyettesének 2019. augusztus 30-i hatállyal **Vas Jenőnét** választja meg.

1. **Korelnök nevesítése**

**Takácsné dr. Simán Zsuzsanna HVI vezetője** Ahhoz, hogy a Ve. 39. § (3) bekezdésében kapott felhatalmazás alapján a korelnök a jogkörét gyakorolni tudja, javaslom, hogy az alakuló ülésen nevesítsük annak személyét. A választási bizottság tagjai közül az adataikat összevetve tájékoztatom a bizottságot, hogy az elnök és az elnök helyettes távolléte esetén az elnök hatáskörét **Hajgató Lászlóné korelnök** jogosult gyakorolni

A HVB tagjai fentieket egyhangúan tudomásul vették.

1. **napirend: Felhatalmazás az elnök részére a határozatban lévő név-, szám- vagy más elírás kijavítására**

**Takácsné dr. Simán Zsuzsanna HVI vezetője**: Tájékoztatom a bizottságot, hogy a Ve lehetőséget ad a választási bizottságnak, illetve felhatalmazás alapján az elnöknek, hogy ha a határozatában név-, szám- vagy más ELÍRÁS van, akkor a hibát kijavíthatja, ha az nem hat ki az ügy érdemére. Indokolt ezt a felhatalmazást a bizottság elnökének megadni.

**Zalaboldogfa Helyi Választási Bizottsága 7 igen szavazattal a következő határozatot hozta:**

**3/2019.(VIII.30.) HVB határozat**

Zalaboldogfa Helyi Választási Bizottsága a választási eljárásról szóló 2013. évi XXXVI. tv. 50. § (1) bekezdése alapján felhatalmazza a bizottság elnökét a határozatban lévő név-, szám- vagy más ELÍRÁS kijavításra, amennyiben az nem hat ki az ügy érdemére.

1. **napirend: A HVB-hez benyújtott kifogásnak az elbírálásra jogosult választási bizottsághoz történő áttétel hatáskörének átruházása**

**Takácsné dr. Simán Zsuzsanna HVI vezetője**: A nem a hatáskörrel rendelkező HVB-hez benyújtott kifogást a Ve szerint legkésőbb a beérkezést követő napon a bizottság jegyzőkönyvbe foglalt döntéssel átteszi az annak elbírálására hatáskörrel és illetékességgel rendelkező választási bizottsághoz. A bizottság ezt a hatáskörét jegyzőkönyvbe foglalt döntéssel a bizottság elnökére átruházhatja. Ezt a hatáskört indokolt a HVB-nek az elnökre átruházni, hogy ne kelljen azonnali bizottsági ülést összehívni ilyen esetben.

**Zalaboldogfa Helyi Választási Bizottsága 7 igen szavazattal a következő jegyzőkönyvbe foglalt döntést hozta:**

**JEGYZŐKÖNYVBE FOGLALT DÖNTÉS**

Zalaboldogfa Helyi Választási Bizottsága a választási eljárásról szóló 2013. évi XXXVI. tv. 213. § (2) bekezdésében kapott felhatalmazás alapján a választási bizottsághoz benyújtott kifogásnak az elbírálásra hatáskörrel és illetékességgel rendelkező választási bizottsághoz történő áttételének hatáskörét 2019. augusztus 30-i hatállyal a HVB elnökére átruházza.

1. **napirend: Egyebek**

**Takácsné dr. Simán Zsuzsanna HVI vezetője**: Átadja a HVB tagoknak a választással kapcsolatos jogszabályokat (Ve, Btk. és Alaptörvény rendelkezései), illetve a 192. és 193. választási füzeteket. Ismerteti a választási eljárási törvény változásait. Továbbá javasolja, hogy a bizottság üléseire a határnapok tartása érdekében főszabályként minden héten kedden és pénteken 17.00 órai kezdettel kerüljön sor. Előre láthatólag az első ülésre az ajánlóívek leadásának függvényében **szeptember 3**-án, kedden kerül sor, azt követően pedig az előírt sorsolás miatt **szeptember 9**-én.

A bizottság tagjai az ülések időpontjával és helyével a HVI vezetője által javasoltaknak megfelelően egyetértenek.

Jelzem a bizottság felé, hogy folyamatosan zajlanak a választás lebonyolításával kapcsolatos előkészületek, a technikai, szervezési feladatok elvégzése.

A jelölő szervezetek NVB-nél történő nyilvántartásba vételüket követően a HVI vezetőjétől kérhetik az ajánlóíveket, legkorábban augusztus 24-én, mely egyben az értesítők kiosztásának a határideje is.

Az október 13-i választás befejezése után a választási bizottságok a választás eredményének megállapításáról Zalaszentgyörgyön kell, hogy meghozzák a döntésüket, tekintettel arra, hogy a választás informatikai rendszere Zalaszentgyörgyön érhető el.

Ismertetem a további fontosabb tudnivalókat az átjelentkezésre, bírságokra és egyéb választási kérdésekre vonatkozóan.

1. **napirend: Nyilvántartásba vételi határozat meghozatala**

**Takácsné dr. Simán Zsuzsanna HVI vezetője**: elmondta, hogy

* **Ámon Ferenc** független polgármesterjelöltként,
* **Ámon Ferenc** független egyéni listás képviselőjelöltként,

való nyilvántartásba vételét kérte a megfelelő formanyomtatványon és benyújtotta az ajánlóíveket.

A polgármester-jelöltséghez **9** db, az önkormányzati képviselőjelöltséghez **3** db érvényes ajánlás szükséges.

A HVI ellenőrizte a benyújtott nyomtatványok helyes kitöltését, illetve a benyújtó személyek jogosultságát. Minden jelölt a jelölőívet az A4-es formanyomtatványon igényelte. A bejelentésről a HVI igazolást adott ki és elvégezte a Nemzeti Választási Rendszerben (NVR) szükséges regisztrációt, amely ezt visszaigazolta. A HVI átvette a jelöltektől az E2 nyomtatványt és az ajánlóíveket, és az ellenőrző rendszerben a benyújtott ajánlóíveken szereplő ajánlásokat az NVR rendszerben a jelöltséghez váláshoz szükséges mértékben egyenként megvizsgálta. Az ajánlásellenőrző rendszer által előállított „ajánlóívek ellenőrzésének eredmény-statisztikája” alapján megállapítható, hogy a felsorolt jelöltek a nyilvántartásba-vétel feltételeinek megfelelnek.

A HVB minden, a törvényes feltéteknek megfelelő jelöltet legkésőbb a bejelentését követő negyedik napon nyilvántartásba veszi, ezért a jelölt bejelentéssel kapcsolatos iratokat, ajánlóíveket, ellenőrzési eredmény-statisztikát a HVB elé terjesztem.

A HVB alakszerű határozattal dönt a jelölt nyilvántartásba vételéről (esetleg elutasításáról). Szavazni csak igennel, vagy nemmel lehet. A döntéshez a jelenlévő tagok többségének azonos tartalmú szavazata szükséges, tartózkodásra nincsen mód. Ha a szavazás során egyenlő az igen és nem szavazatok száma, akkor a vitát addig kell folytatni, amíg nem sikerül többségi álláspontot kialakítani.

A HVB döntéséről a HVI az NVR-ben módosítja a szükséges beállításokat, s erről igazoló jegyzéket készít, melyet a HVI ellenőrzi.

Mindannyian a jelöltté váláshoz szükséges számú ajánlást megszerezték, így a Helyi Választási Bizottság külön-külön **7** **igen, egyhangú** szavazattal meghozta a mellékelt 4/2019.(VIII.30.) – 5/2019.(VIII.30.) –számú határozatait.

A választási bizottság elnöke az alakuló ülést 18.00 órakor lezárta.

K.m.ft.

|  |  |  |
| --- | --- | --- |
| Takácsné dr. Simán Zsuzsanna | Luter Péter | Orosháziné Szabó Eszter |
| HVI vezető | polgármester | Választási Bizottság Elnöke |

**JELENLÉTI ÍV**

A **2019. augusztus 30-án** tartott zalaboldogfai helyi választási bizottság alakuló ülésén megjelentekről:

|  |  |
| --- | --- |
| Orosháziné Szabó Eszter |  |
| Vass Jenőné |  |
| Hajgató Lászlóné  |  |
| Répásiné Domján Gabriella |  |
| Paksa Edina |  |
| Némethné Tóth Zita |  |
| Kovács Frigyes |  |
| Luter Péter polgármester |  |
| Takácsné dr. Simán Zsuzsanna HVI vezető |  |